TTA กำไร Q3/59 หดเกือบเท่าตัว เหลือ 6.93 ลบ. เหตุรายได้ธุรกิจเรือขนส่งลดลง
TTA กำไร Q3/59 หดเกือบเท่าตัว เหลือ 6.93 ลบ. จากปีก่อนกำไร 195.77 ลบ. เหตุรายได้ธุรกิจเรือขนส่งลดลง ขณะที่ช่วง 9 เดือนแรกขาดทุน 254.37 ลบ. ขาดทุนเพิ่มขึ้น 395% จากปีก่อน 51.36 ลบ.
15 พ.ย. 2559

บริษัท โทรีเซนไทย เอเยนต์ซีส์ จำกัด (มหาชน) หรือ TTA รายงานผลการดำเนินงานไตรมาส 3/59 สิ้นสุดวันที่ 30 ก.ย.59 (รวมบริษัทย่อย) มีกำไรสุทธิ 6.93 ล้านบาท หรือมีกำไรสุทธิ 0.004 บาทต่อหุ้น ลดลง 96% จากช่วงเดียวกันของปีก่อนที่มีกำไรสุทธิ 195.77 ล้านบาท หรือมีกำไรสุทธิ 0.107 บาทต่อหุ้น
โดยผลการดำเนินงานในไตรมาสดังกล่าวที่ลดลงเนื่องจากในไตรมาสที่ 3/59 รายได้รวมอยู่ที่ 3.58 พันล้านบาท ลดลงร้อยละ 38 จากไตรมาสเดียวกันของปีก่อน โดยรายได้ที่ลดลงจากไตรมาสเดียวกันของปีก่อนมีสาเหตุหลักๆ มาจากรายได้ที่ลดลงจากกลุ่มธุรกิจเรือขนส่ง นำโดยธุรกิจเรือขนส่งสินค้าแห้งเทกอง ขณะที่รายได้จาก MML Group ก็ลดลงร้อยละ 47 จากการที่ธุรกิจน้ำมันยังคงเผชิญกับแรงกดดันราคา
อย่างไรก็ตาม ผลการดำเนินงานช่วง 9 เดือนแรกมีผลขาดทุนสุทธิ 254.37 ล้านบาท หรือขาดทุนสุทธิ 0.14 บาทต่อหุ้น ขาดทุนเพิ่มขึ้น 395% จากช่วงเดียวกันของปีก่อนที่มีผลขาดทุนสุทธิ 51.36 ล้านบาท หรือขาดทุนสุทธิ 0.03 บาทต่อหุ้น